CELEX: 32017D0809
Language: el
Date: 2017-05-11 00:00:00
Title: Απόφαση (ΚΕΠΠΑ) 2017/809 του Συμβουλίου, της 11ης Μαΐου 2017, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους

12.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 121/39
            
         ΑΠΌΦΑΣΗ (ΚΕΠΠΑ) 2017/809 ΤΟΥ ΣΥΜΒΟΥΛΊΟΥ
   της 11ης Μαΐου 2017
   για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003 το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής, το κεφάλαιο III της οποίας περιλαμβάνει κατάλογο μέτρων για την καταπολέμηση της διάδοσης των όπλων αυτών, τόσο εντός της Ένωσης όσο και σε τρίτες χώρες.
            
         
               (2)
            
            
               Η Ένωση υλοποιεί ενεργώς την εν λόγω στρατηγική και θέτει σε εφαρμογή τα μέτρα που απαριθμούνται στο κεφάλαιο III αυτής, ιδίως απελευθερώνοντας χρηματοοικονομικούς πόρους για να υποστηρίξει ειδικά προγράμματα που διεξάγονται από πολυμερή όργανα, παρέχοντας στα κράτη που έχουν ανάγκη τεχνική βοήθεια και εμπειρογνωμοσύνη σχετικά με ευρύ φάσμα μέτρων μη διάδοσης και προάγοντας τον ρόλο του Συμβουλίου Ασφαλείας των Ηνωμένων Εθνών (ΗΕ).
            
         
               (3)
            
            
               Στις 28 Απριλίου 2004 το Συμβούλιο Ασφαλείας των Ηνωμένων Εθνών εξέδωσε την απόφαση 1540 (2004) («ΑΣΑΗΕ 1540 (2004)»), η οποία είναι η πρώτη διεθνής πράξη που αφορά τα όπλα μαζικής καταστροφής, τους φορείς τους και τα συναφή υλικά, με ενιαίο και ολοκληρωμένο τρόπο. Η ΑΣΑΗΕ 1540 (2004) καθορίζει δεσμευτικές υποχρεώσεις για όλα τα κράτη, με στόχο να παρεμποδίζεται και να αποτρέπεται η πρόσβαση μη κρατικών παραγόντων στα όπλα αυτά και σε συναφή υλικά. Καλεί επίσης τα κράτη να υποβάλουν έκθεση στην επιτροπή του Συμβουλίου Ασφαλείας, η οποία συστάθηκε με την ΑΣΑΗΕ 1540 (2004) («επιτροπή 1540»), σχετικά με τα μέτρα που έχουν λάβει ή σκοπεύουν να λάβουν για την εφαρμογή της ΑΣΑΗΕ 1540 (2004).
            
         
               (4)
            
            
               Στις 27 Απριλίου 2006 το Συμβούλιο Ασφαλείας των Ηνωμένων Εθνών υιοθέτησε την απόφαση 1673 (2006) και αποφάσισε ότι η επιτροπή 1540 έπρεπε να εντείνει τις προσπάθειές της για να προωθήσει την πλήρη εφαρμογή της ΑΣΑΗΕ 1540 (2004), μέσω προγραμμάτων εργασίας, προβολής, βοήθειας, διαλόγου και συνεργασίας. Κάλεσε επίσης την επιτροπή 1540 να διερευνήσει από κοινού με κράτη και διεθνείς, περιφερειακούς και υποπεριφερειακούς οργανισμούς τις εμπειρίες και τα διδάγματα που αντλήθηκαν, καθώς και τη διαθεσιμότητα προγραμμάτων που θα μπορούσαν να διευκολύνουν την εφαρμογή της ΑΣΑΗΕ 1540 (2004).
            
         
               (5)
            
            
               Στις 20 Απριλίου 2011 το Συμβούλιο Ασφαλείας των ΗΕ εξέδωσε την απόφαση 1977 (2011) και αποφάσισε να παρατείνει την εντολή της επιτροπής 1540 για περίοδο δέκα ετών, μέχρι τις 25 Απριλίου 2021. Αποφάσισε εξάλλου ότι η επιτροπή 1540 θα συνεχίσει να εντείνει τις προσπάθειές της να προαγάγει την πλήρη εφαρμογή της ΑΣΑΗΕ 1540 (2004) από όλα τα κράτη, θα επιδιώξει δραστήρια να αντιστοιχίζονται οι προσφορές και τα αιτήματα βοήθειας με μέσα όπως οι επισκέψεις, κατόπιν προσκλήσεως του αφορώμενου κράτους μέλους, υποδειγμάτων βοήθειας, σχεδίων δράσης ή άλλων πληροφοριών που υποβάλλονται στην επιτροπή 1540, και θα πραγματοποιήσει συνολική επανεξέταση της πορείας εφαρμογής της ΑΣΑΗΕ 1540 (2004) πριν από τον Δεκέμβριο του 2016.
            
         
               (6)
            
            
               Στις 15 Δεκεμβρίου 2016 το Συμβούλιο Ασφαλείας εξέδωσε ομόφωνα την απόφαση 2325 (2016) και ενέκρινε με τον τρόπο αυτόν το αποτέλεσμα της διαδικασίας συνολικής επανεξέτασης της ΑΣΑΗΕ 1540 (2004) η οποία πραγματοποιήθηκε κατά τη διάρκεια του 2016. Κάλεσε δε όλα τα κράτη μέλη να ενισχύσουν τα εθνικά μέτρα κατά την εφαρμογή της ΑΣΑΗΕ 1540 (2004) και ζήτησε μεγαλύτερη βοήθεια για την οικοδόμηση κρατικών ικανοτήτων σε αυτόν τον τομέα, μεταξύ άλλων μέσω εθελοντικών συνεισφορών, καθώς και ενίσχυση της συνεργασίας μεταξύ των σχετικών φορέων, της κοινωνίας των πολιτών και του ακαδημαϊκού χώρου.
            
         
               (7)
            
            
               Η εφαρμογή της κοινής δράσης 2006/419/ΚΕΠΠΑ του Συμβουλίου (1), της κοινής δράσης 2008/368/ΚΕΠΠΑ του Συμβουλίου (2) και της απόφασης του Συμβουλίου 2013/391/ΚΕΠΠΑ (3) συνέβαλε στη σημαντική μείωση του αριθμού των κρατών που δεν υπέβαλαν εκθέσεις, καθώς και του αριθμού των κρατών που δεν υπέβαλαν τις συμπληρωματικές πληροφορίες που απαιτούσε η επιτροπή 1540 κατόπιν της εκ μέρους τους υποβολής ελλιπών εκθέσεων.
            
         
               (8)
            
            
               Το Γραφείο Υποθέσεων Αφοπλισμού της Γραμματείας των ΗΕ (UNODA), το οποίο είναι αρμόδιο να παρέχει ουσιαστική και υλικοτεχνική υποστήριξη στην επιτροπή 1540 και την ομάδα εμπειρογνωμόνων της, θα πρέπει να επιφορτισθεί με την τεχνική υλοποίηση των σχεδίων που θα εκτελεσθούν στο πλαίσιο της παρούσας απόφασης.
            
         
               (9)
            
            
               Η παρούσα απόφαση θα πρέπει να εφαρμοσθεί σύμφωνα με την οικονομική και διοικητική συμφωνία-πλαίσιο, η οποία συνήφθη μεταξύ της Επιτροπής και των ΗΕ, σχετικά με τη διαχείριση των χρηματοδοτικών συνεισφορών της Ένωσης για προγράμματα ή σχέδια τα οποία διαχειρίζονται τα ΗΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Σύμφωνα με τη στρατηγική της ΕΕ κατά της διάδοσης των όπλων μαζικής καταστροφής («στρατηγική της ΕΕ»), η οποία έχει ως στόχο να προαχθεί ο ρόλος του Συμβουλίου Ασφαλείας των ΗΕ και να βελτιωθεί η εμπειρογνωμοσύνη της για την αντιμετώπιση των προκλήσεων λόγω της διάδοσης, η Ένωση υποστηρίζει περαιτέρω την εφαρμογή της απόφασης του Συμβουλίου Ασφαλείας των Ηνωμένων Εθνών (ΑΣΑΗΕ) 1540 (2004) και της ΑΣΑΗΕ 1977 (2011).
   2.   Τα προγράμματα προς υποστήριξη της ΑΣΑΗΕ 1540 (2004), τα οποία αντιστοιχούν σε μέτρα που συνάδουν με τη στρατηγική της ΕΕ, συνίστανται σε εργαστήρια σε υποπεριφερειακό επίπεδο, επισκέψεις σε χώρες, συναντήσεις, εκδηλώσεις, εκπαίδευση και προσπάθειες για δημόσιες σχέσεις.
   3.   Οι στόχοι των προγραμμάτων είναι:
   
               —
            
            
               τόνωση των σχετικών προσπαθειών και δυνατοτήτων, σε εθνικό και περιφερειακό επίπεδο, κατά κύριο λόγο μέσω της εκπαίδευσης, της δημιουργίας υποδομών και της διευκόλυνσης της βοήθειας, σε στενό συντονισμό με άλλα προγράμματα της Ένωσης και άλλους φορείς που εμπλέκονται στην εφαρμογή της ΑΣΑΗΕ 1540 (2004) προκειμένου να διασφαλισθούν συνέργειες και συμπληρωματικότητα,
            
         
               —
            
            
               συμβολή στην πρακτική εφαρμογή συγκεκριμένων συστάσεων που περιλαμβάνονταν τόσο στη συνολική επανεξέταση, το 2009, της πορείας υλοποίησης της ΑΣΑΗΕ 1540 (2004) όσο και στο αποτέλεσμα της συνολικής επανεξέτασης που πραγματοποιήθηκε το Δεκέμβριο 2016, ιδίως στους τομείς της τεχνικής βοήθειας, της διεθνούς συνεργασίας και της ευαισθητοποίησης του κοινού,
            
         
               —
            
            
               υποστήριξη της εκπόνησης εθελοντικών εθνικών σχεδίων δράσης εφαρμογής της ΑΣΑΗΕ 1540 (2004), κατόπιν αιτήματος των κρατών,
            
         
               —
            
            
               προαγωγή της συμμετοχής των σχετικών φορέων από τη βιομηχανία και την κοινωνία των πολιτών στην εφαρμογή ΑΣΑΗΕ 1540 (2004).
            
         4.   Στο παράρτημα περιέχεται διεξοδική περιγραφή των προγραμμάτων.
   Άρθρο 2
   1.   Η εφαρμογή της παρούσας απόφασης ανατίθεται στον Ύπατο Εκπρόσωπο.
   2.   Η τεχνική υλοποίηση των προγραμμάτων που αναφέρονται στο άρθρο 1 παράγραφος 2 θα πραγματοποιηθεί από το UNODA, σε συνεργασία με τον Οργανισμό για την Ασφάλεια και τη Συνεργασία στην Ευρώπη (ΟΑΣΕ), την Αφρικανική Ένωση, τον Οργανισμός Αμερικανικών Κρατών και το Σύνδεσμο των Αραβικών Κρατών, αναλόγως της περιπτώσεως. Το UNODA θα συνάψει συμφωνία με τον ΟΑΣΕ για τη μεταφορά των πόρων που απαιτούνται για την υλοποίηση συγκεκριμένων προγραμμάτων του ΟΑΣΕ.
   3.   Το UNODA θα διεξάγει την τεχνική υλοποίηση των προγραμμάτων που αναφέρονται στην παράγραφο 2 του άρθρου 1, υπό την ευθύνη και τον έλεγχο του Ύπατου Εκπροσώπου. Για τον εν λόγω σκοπό, ο Ύπατος Εκπρόσωπος προβαίνει στις κατάλληλες ρυθμίσεις με το UNODA.
   Άρθρο 3
   1.   Το ποσό δημοσιονομικής αναφοράς για την εκτέλεση των προγραμμάτων που αναφέρονται στο άρθρο 1 παράγραφος 2 ανέρχεται σε 2 635 170,77 EUR. Ο συνολικός προϋπολογισμός του όλου προγράμματος εκτιμάται σε 2 672 770,77 EUR, τα οποία θα παρασχεθούν μέσω συγχρηματοδότησης από το γενικό προϋπολογισμό της Ευρωπαϊκής Ένωσης.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ευρωπαϊκής Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Για τον εν λόγω σκοπό, η Επιτροπή συνάπτει χρηματοδοτική συμφωνία με το UNODA. Η χρηματοδοτική συμφωνία ορίζει ότι το UNODA εξασφαλίζει προβολή της συνεισφοράς της Ένωσης, ανάλογη προς το ύψος της. Ορίζει επίσης ότι την τελική ευθύνη για την τεχνική εφαρμογή των προγραμμάτων που αναφέρονται στο άρθρο 1 παράγραφος 2 έναντι της Επιτροπής φέρει το UNODA.
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες όσον αφορά την εν λόγω διαδικασία, καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   Ο Ύπατος Εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το UNODA. Οι εν λόγω εκθέσεις αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει από την ημερομηνία της έκδοσής της.
   2.   Η παρούσα απόφαση λήγει 36 μήνες μετά τη σύναψη της χρηματοδοτικής συμφωνίας που αναφέρεται στο άρθρο 3 παράγραφος 3, ή έξι μήνες μετά την ημερομηνία της έκδοσής της, σε περίπτωση που δεν έχει συναφθεί χρηματοδοτική συμφωνία εντός αυτής της χρονικής περιόδου.
   
      Βρυξέλλες, 11 Μαΐου 2017.
      
         
            Για το Συμβούλιο
         
         
            Ο Πρόεδρος
         
         C. CARDONA
      
   
   
      (1)  Κοινή δράση 2006/419/ΚΕΠΠΑ του Συμβουλίου, της 12ης Ιουνίου 2006, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 165 της 17.6.2006, σ. 30).
   
      (2)  Κοινή δράση 2008/368/ΚΕΠΠΑ του Συμβουλίου, της 14ης Μαΐου 2008, προς στήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 127 της 15.5.2008, σ. 78).
   
      (3)  Απόφαση 2013/391/ΚΕΠΠΑ του Συμβουλίου, της 22ας Ιουλίου 2013, προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 198 της 23.7.2013, σ. 40).
   
      ΠΑΡΑΡΤΗΜΑ
      1.   ΣΤΟΧΟΣ
      
      Γενικός στόχος της παρούσας απόφασης είναι να προωθήσει την εφαρμογή των ΑΣΑΗΕ 1540 (2004) και 1977 (2011) στο πλαίσιο της υλοποίησης της στρατηγικής της ΕΕ κατά της διάδοσης των όπλων μαζικής καταστροφής, μέσω συγκεκριμένων μέτρων που θα έχουν τους ακόλουθους στόχους: να τονίσουν τις σχετικές εθνικές και περιφερειακές προσπάθειες και ικανότητες κατά κύριο λόγο μέσω της δημιουργίας υποδομών και της διευκόλυνσης της βοήθειας· να συμβάλουν στην πρακτική εφαρμογή ειδικών συστάσεων που περιλαμβάνονται τόσο στη συνολική επανεξέταση, του 2009, της πορείας της εφαρμογής της ΑΣΑΗΕ 1540 (2004) όσο και στο αποτέλεσμα της συνολικής επανεξέτασης που πραγματοποιήθηκε το Δεκέμβριο 2016, ιδίως στους τομείς της τεχνικής βοήθειας, της διεθνούς συνεργασίας και της ευαισθητοποίησης του κοινού·
      2.   ΜEΤΡΑ
      
      2.1.   Στόχοι των μέτρων
      
      
                  —
               
               
                  να υποστηρίξουν δραστηριότητες ανά χώρα και περιφερειακές δραστηριότητες εφαρμογής, οι οποίες περιλαμβάνουν την κατάρτιση εθελοντικών εθνικών σχεδίων δράσης για την εφαρμογή ή χαρτών πορείας για την εφαρμογή των βασικών απαιτήσεων της απόφασης 1540 (2004) του ΣΑΗΕ, την παροχή κατάρτισης σε εθνικούς εμπειρογνώμονες, την ενίσχυση των περιφερειακών/υποπεριφερειακών συντονιστικών προσπαθειών, καθώς και άλλες δραστηριότητες για την προαγωγή μιας βιώσιμης εθνικής και υποπεριφερειακής διαδικασίας εφαρμογής,
               
            
                  —
               
               
                  να προάγουν και να υποστηρίξουν την καθολικότητα της υποβολής εκθέσεων, όπως προβλέπεται στην απόφαση 1540 (2004) του ΣΑΗΕ,
               
            
                  —
               
               
                  να ενισχύσουν τον ρόλο της βιομηχανίας και της κοινωνίας των πολιτών στην εφαρμογή της απόφασης 1540 (2004) του ΣΑΗΕ,
               
            
                  —
               
               
                  να ευαισθητοποιήσουν τους φορείς χάραξης πολιτικής και τους εκπροσώπους της βιομηχανίας και της κοινωνίας των πολιτών όσον αφορά τη σημασία της εφαρμογής της απόφασης 1540 (2004) του ΣΑΗΕ,
               
            
                  —
               
               
                  να ενισχύσουν την υποπεριφερειακή, περιφερειακή και διεθνή συνεργασία όσον αφορά την εφαρμογή της ΑΣΑΗΕ 1540 (2004) αποδίδοντας τον δέοντα σεβασμό στον ρόλο που διαδραματίζει η επιτροπή 1540 και η ομάδα εμπειρογνωμόνων της, καθώς και στο πρόγραμμα εργασιών της,
               
            
                  —
               
               
                  να συμβάλουν στην επίτευξη μεγαλύτερων συνεργιών όσον αφορά τις προσπάθειες των διεθνών ενδιαφερόμενων φορέων ως προς την εφαρμογή της απόφασης 1540 (2004) του ΣΑΗΕ, ιδίως στην περιοχή του ΟΑΣΕ.
               
            2.2.   Περιγραφή των μέτρων
      
      
                  α)
               
               
                  Το UNODA θα ανταποκριθεί, σε στενή συνεργασία με την επιτροπή 1540, σε έως και επτά αιτήματα κρατών για χορήγηση βοήθειας, δίνοντας προτεραιότητα σε κράτη της περιοχής του ΟΑΣΕ, της περιοχής της Αφρικής, καθώς και της περιοχής του Κόλπου και της Μέσης Ανατολής. Η βοήθεια που θα χορηγείται θα είναι σχεδιασμένη ώστε να δίνει τη δυνατότητα στα κράτη να λαμβάνουν πρόσθετα, πρακτικά μέτρα προκειμένου να εφαρμόσουν σε εθνικό επίπεδο τις υποχρεώσεις που πηγάζουν από την ΑΣΑΗΕ 1540 (2004), και κατ' αυτόν τον τρόπο θα απαντά στα αιτήματα βοήθειας που θα έχουν υποβάλει τα κράτη προς την επιτροπή 1540. Η βοήθεια αυτή θα συμπληρώνει τον διασυνδετικό ρόλο της επιτροπής 1540, χωρίς ωστόσο να περιλαμβάνει την παροχή ή προμήθεια τεχνικού εξοπλισμού.
               
            
                  β)
               
               
                  Το UNODA θα υποστηρίζει τις προσπάθειες για να επιτευχθεί η καθολικότητα της υποβολής εκθέσεων. Με την απόφαση 1540 (2004) του ΣΑΗΕ καλούνται όλα τα κράτη να υποβάλουν στην επιτροπή 1540, το αργότερο εντός έξι μηνών από την έγκριση της απόφασης, μια πρώτη έκθεση σχετικά με τα μέτρα που έχουν λάβει ή προτίθενται να λάβουν για την εφαρμογή της εν λόγω απόφασης. Ωστόσο, υπάρχουν ακόμη ορισμένα κράτη που δεν έχουν υποβάλει έκθεση. Στο πλαίσιο αυτό, το UNODA θα υποστηρίξει μέσω του Περιφερειακού του Κέντρου στην Αφρική (UNREC) και του Περιφερειακού του Κέντρου στην Ασία και τον Ειρηνικό (UNRCPD), καθώς και σε στενή συνεργασία με την Αφρικανική Ένωση και τα σχετικά περιφερειακά κέντρα αριστείας της ΕΕ για τον μετριασμό των χημικών, βιολογικών, ραδιολογικών και πυρηνικών (ΧΒΡΠ) κινδύνων («κέντρα αριστείας της ΕΕ στον τομέα ΧΒΡΠ»), έως και πέντε εθνικές ή περιφερειακές δραστηριότητες απευθυνόμενες ειδικά στα κράτη που δεν έχουν υποβάλει εκθέσεις.
               
            
                  γ)
               
               
                  Επιπλέον, το UNODA θα υποστηρίξει τρεις περιφερειακούς/υποπεριφερειακούς κύκλους μαθημάτων για τα εθνικά σημεία επαφής που θα οριστούν από τα κράτη προκειμένου να συντονιστεί η εθνική εφαρμογή της απόφασης 1540 (2004) του ΣΑΗΕ, καθώς και για να βοηθηθεί η ανάπτυξη δικτύου σημείων επαφής καθώς και να βελτιωθεί η επικοινωνία τους με την επιτροπή 1540.
               
            
                  δ)
               
               
                  Το UNODA θα αναθέσει υπεργολαβικά στη γραμματεία του ΟΑΣΕ, μεταξύ άλλων δραστηριοτήτων, την εκπόνηση μελέτης σχετικά με τον τρόπο προώθησης περαιτέρω συνεργιών όσον αφορά τις προσπάθειες των συναφών διεθνών ενδιαφερόμενων φορέων που συμμετέχουν στην εφαρμογή της απόφασης 1540 (2004) του ΣΑΗΕ στην περιοχή του ΟΑΣΕ.
               
            
                  ε)
               
               
                  Το UNODA θα υποστηρίξει έως και τρεις περιφερειακές διασκέψεις στον τομέα της βιομηχανίας στο πλαίσιο της απόφασης 1540 (2004) του ΣΑΗΕ. Από το 2012, η κυβέρνηση της Γερμανίας, με τη στήριξη του «προγράμματος ευαισθητοποίησης της ΕΕ σχετικά με τα είδη διπλής χρήσης» και του UNODA, διοργάνωσε στην πόλη του Wiesbaden τέσσερις διασκέψεις για τους ενδιαφερόμενους φορείς από τη βιομηχανία και την κοινωνία των πολιτών, προκειμένου να ενθαρρυνθεί η συμμετοχή της βιομηχανίας και του ιδιωτικού τομέα στην εφαρμογή της απόφασης 1540 (2004) του ΣΑΗΕ. Ένα από τα αποτελέσματα της τέταρτης από αυτές τις διασκέψεις, η οποία πραγματοποιήθηκε τον Νοέμβριο του 2015 σε συνεργασία με την επιτροπή 1540, την ομάδα εμπειρογνωμόνων της και το UNODA, ήταν η δημιουργία κοινής αντίληψης σχετικά με την ενίσχυση της περιφερειακής προσέγγισης, για παράδειγμα μέσω της πραγματοποίησης παρόμοιων διασκέψεων, σε περιοχές που περιλαμβάνουν την Ασία, τη Λατινική Αμερική και την περιοχή του ΟΑΣΕ. Οι μελλοντικές περιφερειακές διασκέψεις για τους ενδιαφερόμενους φορείς από τη βιομηχανία θα πρέπει να είναι συμπληρωματικές προς το έργο των σχετικών προγραμμάτων της Ένωσης, π.χ. των κέντρων αριστείας της ΕΕ στον τομέα ΧΒΡΠ και/ή το πρόγραμμα συνεργασίας της EE για τον έλεγχο των εξαγωγών ειδών διπλής χρήσης «EU P2P».
               
            
                  στ)
               
               
                  Το UNODA θα διοργανώσει ή θα υποστηρίξει εργαστήρια για τους εκπροσώπους της κοινωνίας των πολιτών, του ακαδημαϊκού κόσμου και της βιομηχανίας, τα οποία θα αποσκοπούν στην έμπρακτη υλοποίηση της συνολικής επανεξέτασης, του 2016, της πορείας της εφαρμογής της απόφασης 1540 (2004) του ΣΑΗΕ. Στο πλαίσιο αυτό, το UNODA θα στηρίξει τη συμμετοχή εθνικών υπαλλήλων των κρατών που ζητούν συνδρομή σε μαθήματα κατάρτισης και σε άλλες δραστηριότητες δημιουργίας υποδομών.
               
            Ανάλογα με την περίπτωση, το UNODA θα επιδιώξει να δημιουργήσει συνεργίες με τις δραστηριότητες άλλων παραγόντων που συμμετέχουν στην εφαρμογή της απόφασης 1540 (2004) του ΣΑΗΕ, των περιφερειακών κέντρων αριστείας της ΕΕ στον τομέα ΧΒΡΠ, καθώς και άλλων προγραμμάτων του τομέα που χρηματοδοτούνται από την Ένωση.
      2.3.   Αποτελέσματα των μέτρων
      
      Βελτιωμένη εφαρμογή της απόφασης 1540 (2004) του ΣΑΗΕ μέσω επιπρόσθετων μέτρων που θα πρέπει να ληφθούν από τα κράτη μέλη με σκοπό την πλήρη εφαρμογή της· ανάπτυξη αποτελεσματικών και ρεαλιστικών εθνικών σχεδίων δράσης ή οδικών χαρτών για την υλοποίηση των βασικών απαιτήσεων της εν λόγω απόφασης· ενισχυμένες περιφερειακές και υποπεριφερειακές συντονισμένες προσεγγίσεις όσον αφορά την εφαρμογή της απόφασης 1540 (2004) του ΣΑΗΕ· και δημιουργία αποτελεσματικών εταιρικών σχέσεων μεταξύ συμμετεχόντων κρατών και παρόχων βοήθειας.
      Αύξηση του αριθμού των πρώτων εκθέσεων από τα κράτη που δεν έχουν ακόμα υποβάλει την πρώτη εθνική έκθεση εφαρμογής της απόφασης 1540 (2004) του ΣΑΗΕ.
      Μεγαλύτερη συμμετοχή των εκπροσώπων της βιομηχανίας και της κοινωνίας των πολιτών στις διεθνείς, περιφερειακές και εθνικές προσπάθειες εφαρμογής της απόφασης 1540 (2004) του ΣΑΗΕ.
      Αυξημένη ευαισθητοποίηση του κοινού όσον αφορά τη σημασία της πλήρους εφαρμογής της ΑΣΑΗΕ 1540 (2004) και των αποτελεσμάτων των συνολικών επανεξετάσεων του 2009 και του 2016.
      3.   ΕΤΑΙΡΟΙ ΣΤΑ ΜΕΤΡΑ
      
      Το UNODA, ενεργώντας σε στενή συνεργασία με την επιτροπή 1540, θα συνεχίσει να αναπτύσσει αποτελεσματικές εταιρικές σχέσεις με τους σχετικούς περιφερειακούς οργανισμούς, ιδίως τον ΟΑΣΕ, την Αφρικανική Ένωση και τον Σύνδεσμο των Αραβικών Κρατών, καθώς και με τα κέντρα αριστείας της ΕΕ στον τομέα ΧΒΡΠ, οι οποίες λαμβάνουν οικονομική στήριξη από την Ευρωπαϊκή Επιτροπή και υλοποιούνται από κοινού από το Κοινό Κέντρο Ερευνών (ΚΚΕρ) και το Διαπεριφερειακό ίδρυμα ερευνών των ΗΕ για το έγκλημα και τη δικαιοσύνη (UNICRI).
      Όσον αφορά τα σχέδια στην περιοχή του ΟΑΣΕ, το UNODA συνάπτει συμφωνία με τον ΟΑΣΕ σχετικά με τη μεταφορά των κονδυλίων που απαιτούνται για την εφαρμογή των εν λόγω σχεδίων, αξιοποιώντας έτσι πλήρως το μνημόνιο συμφωνίας για την από κοινού υλοποίηση των σχεδίων για τη μη διάδοση των όπλων μαζικής καταστροφής που συνήψαν το UNODA και η Γραμματεία του ΟΑΣΕ το 2011.
      Το UNODA θα διατηρήσει επίσης τη συνεργασία του με άλλους διεθνείς οργανισμούς και φορείς συμπεριλαμβανομένου του Διεθνούς Οργανισμού Ατομικής Ενέργειας (ΔΟΑΕ), του Οργανισμού για την απαγόρευση των χημικών όπλων (ΟΑΧΟ), της Παγκόσμιας Οργάνωσης Υγείας (ΠΟΥ), του Οργανισμού Επισιτισμού και Γεωργίας των Ηνωμένων Εθνών (FAO) και του Παγκόσμιου Οργανισμού για την Υγεία των Ζώων (ΟΙΕ), προκειμένου να εξασφαλιστούν αποτελεσματικές συνεργίες και για να αποφεύγονται οι επικαλύψεις.
      4.   ΑΛΛΗΛΕΠΙΔΡΑΣΗ ΜΕ ΤΙΣ ΠΡΟΣΠΑΘΕΙΕΣ ΤΗΣ ΕΝΩΣΗΣ
      
      Με βάση την τακτική ενημέρωση από το UNODA όσον αφορά τις δραστηριότητές του, η Ένωση μπορεί να αποφασίσει να συμπληρώσει τις εν λόγω προσπάθειες με στοχευμένη διπλωματική δράση με σκοπό την ευαισθητοποίηση όσον αφορά την εφαρμογή των εθνικών σχεδίων δράσης και την υποβολή εθνικών εκθέσεων.
      5.   ΔΙΚΑΙΟYΧΟΙ ΤΩΝ ΜΈΤΡΩΝ
      
      
                  —
               
               
                  κράτη, κυβερνητικοί αξιωματούχοι,
               
            
                  —
               
               
                  επιτροπή 1540 και άλλοι φορείς του ΟΗΕ,
               
            
                  —
               
               
                  διεθνείς, περιφερειακές και υποπεριφερειακές οργανώσεις,
               
            
                  —
               
               
                  κυβερνήσεις και οργανισμοί που παρέχουν και λαμβάνουν τεχνική βοήθεια δυνάμει της απόφασης 1540 (2004) του ΣΑΗΕ,
               
            
                  —
               
               
                  κοινωνία των πολιτών και βιομηχανία.
               
            6.   ΤΟΠΟΣ
      
      Το UNODA θα επιλέξει τους πιθανούς χώρους για τις συναντήσεις, τα εργαστήρια και τις λοιπές εκδηλώσεις. Στα κριτήρια επιλογής των χώρων θα περιλαμβάνονται η προθυμία και η δέσμευση των κρατών μιας συγκεκριμένης περιφέρειας να φιλοξενήσουν την εκδήλωση. Οι συγκεκριμένες τοποθεσίες για τις επισκέψεις στις χώρες ή τις δραστηριότητες ανά χώρα, θα εξαρτηθούν από τις προσκλήσεις των ενδιαφερόμενων κρατών και, κατά περίπτωση, από τις αποφάσεις της επιτροπής 1540 με βάση το πρόγραμμα εργασίας της επιτροπής.
      7.   ΔΙΑΡΚΕΙΑ
      
      Η συνολική εκτιμώμενη διάρκεια του σχεδίου είναι 36 μήνες.